
A szekunder enukleációk drasztikus csökkenése a retinoblastoma modern kezelésének tükrében

Kulcsszavak: retinoblastoma; kezelés; szekunder enukleáció
Bevezetés:
A retinoblastoma a leggyakoribb rosszindulatú intraokuláris daganat gyermekkorban. Ez a daganattípus kezelés nélkül halálos kimenetelű, ugyanakkor időben felismerve az egyik legjobban gyógyítható gyermekkori malignitás. A kezelés elsődleges célja a betegek életének megmentése, miközben a látás és a szemgolyó megőrzése is kiemelt szempont. Az elmúlt évtizedekben a terápiás lehetőségek széles palettája vált elérhetővé. Kiemelkedő szerepet kapnak a lokálisan alkalmazott kemoterápiás eljárások, mint az intraarteriális (IAC), intravitreális (IViC) és intracamerális kemoterápia (ICC), amelyek jelentős mértékben csökkentették a szekunder enukleációk szükségességét. Célunk a Semmelweis Egyetem Gyermekgyógyászati Klinikáján 2014 és 2024 között retinoblastoma miatt kezelt betegek körében a szekunder enukleációk számának elemzése és az alkalmazott kezelések hatékonyságának értékelése.
Módszerek:
A kórházi adatbázis és a kórlapok retrospektív elemzése során vizsgáltuk a betegek kórtörténetét és a kezelések eredményeit.
Eredmények:
2014 és 2024 között 61 retinoblastomás beteget diagnosztizáltunk és kezeltünk, közülük 42 unilaterális és 19 bilaterális esetet azonosítottunk. A betegek körében 26 primer és 8 szekunder enukleáció történt. Az intraarteriális kemoterápia (IAC) 2015-ös bevezetése óta 8 esetben alkalmaztunk primer (mind 2019 után) és 23 esetben szekunder IAC-t. Az primer IAC alkalmazása óta egyetlen szekunder enukleációra sem volt szükség.
2016 óta 11 beteg részesült intravitreális kemoterápiában (IViC), közülük 6 esetben került sor szekunder enukleációra. Az intracamerális kemoterápia (ICC) 2018-as bevezetése óta egy beteg kapott ilyen kezelést.
Megbeszélés:
Eredményeink azt mutatják, hogy az elmúlt 5 évben a szekunder enukleációk száma jelentősen csökkent. Míg 2014 és 2019 között 7 szekunder enukleációra volt szükség, 2020 és 2024 között mindössze egy esetben történt ilyen beavatkozás. Az új terápiás lehetőségek jelentősen hozzájárultak a szemek megmentéséhez, ezáltal javítva a retinoblastomás gyermekek életminőségét.
 



